70.575 løbere fordelt på Danmarks fem største byer deltog sidste år i Royal Run. Fejringen af Kronprinsens 50 års fødselsdag var en kæmpe succes, og arrangementet gentages i 2019 i forbindelse med Pinsen. - Jeg ser frem til, sammen med resten af Danmark, at tilbringe en dag i motionens tegn. Det er mit håb, at mange igen får lyst til at udfordre sig selv og røre sig i nogle smukke rammer rundt omkring i landet. Sidste år var en fantastisk dag. Det vil glæde mig at se rigtig mange gengangere i år – men også nye, der har fået blod på tanden, siger Kronprinsen om Royal Run 2019. 10. juni snører Kronprinsessen så løbeskoene og fører an, når flere tusinde løbere begiver sig af sted på tur i de aalborgensiske gader. Det er en både glad og stolt Aalborg-borgmester, som byder Royal Run velkommen tilbage til det nordjyske. - Det var helt fantastisk i 2018, da vi startede nede på havnefronten. Hvis jeg skal nævne noget specielt, som skete i 2018, så må det være Royal Run, fortæller borgmester i Aalborg Kommune, Thomas Kastrup-Larsen til TV2 Nord. I Aalborg er det Aalborg Atletik og Motion, der er den lokale arrangør. Det er muligt at løbe både One Mile (1,6 km), 5 km og 10 km. Hvis man vælger at løbe de 5 km, er der mulighed for at dele ruten med Kronprinsessen. Hele Royal Run-showet bliver skudt i gang allerede d. 1. juni, hvor Kronprinsen skal løbe 10 km i Klaksvik på Færøerne. Herefter er der tid til at restituere, før det igen går løs d. 10. juni. På selve dagen løber Kronprinsessen 5 km i Aalborg, mens Kronprinsen løber One Mile i Aarhus og slutter med 10 km i København. Som noget nyt er der også Royal Run i Rønne på Bornholm. Det er dog uden kongelig deltagelse. Thomas Kastrup-Larsen har kun fået positive tilbagemeldinger i forhold til sidste års afholdelse af Royal Run. Og med både en Kronprins og en Kronprinsesse i god form, så er der ingen undskyldning for ikke selv at hoppe i sportstøjet. - Jeg skal 100 % selv løbe, det bliver jeg simpelthen nødt til. Det skal virkelig være en slem skade, hvis jeg skal sidde over. Kronprinsen formåede jo at løbe med en diskusprolaps sidste år, fortæller Thomas Kastrup Larsen. Ruten til Royal Run er endnu ikke offentliggjort. Hvis du vil følge med og have opdateringer om arrangementet, så kan du holde øje med Royal Runs hjemmeside. Her kan du også finde information om tilmelding til løbet.

Opsummering:
En folkefest uden lige vender i juni tilbage til Aalborg. Denne gang bliver det Kronprinsessen, der fører feltet an til Royal Run.